Ο **Στέφανος Χίος** (Σπάρτη, 18 Απριλίου 1966) είναι Έλληνας δημοσιογράφος, εκδότης και τηλεοπτικός παρουσιαστής. 

Είναι ιδρυτής της εφημερίδας και διαδικτυακών εκπομπών *Μακελειό και Ραδιομακελάρηδες*, ενώ από τις 3 Μαΐου 2023 συνεργάζεται ως σχολιαστής με το κανάλι Αlert tv, μέσω του οποίου αναμεταδίδει τα ρεπορτάζ των μέσων του. Το *Μακελειό* έχει βρεθεί στο επίκεντρο έντονης κριτικής για ρατσιστικό, αντισημιτικό, ομοφοβικό, αντικομμουνιστικό και βίαιο περιεχόμενο, διάδοση ψευδών ειδήσεων, ενώ ο ίδιος ο Χίος έχει συλληφθεί στο παρελθόν για προσβολή προσώπων. Για κάποιες από τις υποθέσεις έχει καταδικαστεί ββ.

Επαγγελματική σταδιοδρομία
--------------------------

Γεννήθηκε στην Σπάρτη και εργάστηκε στον ημερήσιο όσο και τον περιοδικό Τύπο, ενώ υπήρξε τακτικό μέλος της ΕΣΠΗΤ από το 2006. Εργάστηκε στις εφημερίδες Μακεδονία, Μεσημβρινή, Η Καθημερινή, Εξουσία και Έθνος της Κυριακής. Συνεργάστηκε με τους τηλεοπτικούς σταθμούς ΑΝΤ1, Alter Channel και τους ραδιοφωνικούς σταθμούς «902» και ΣΚΑΪ 100.3. Κατά τη δεκαετία του '90 ήταν παρουσιαστής αθλητικών εκπομπών και της ψυχαγωγικής εκπομπής Πρωινός καφές του ΑΝΤ1, αλλά και ανταποκριτής της εκπομπής από την Θεσσαλονίκη. Την σεζόν 2007-2008, υπήρξε παρουσιαστής της εκπομπής "Μέσα σε όλα" με την Χριστίνα Αλούπη, όπου προβαλλόταν στο Star Channel.

Πολιτική σταδιοδρομία
---------------------

Τον Νοέμβριο του 2021 ο Στέφανος Χίος ανακοίνωσε ότι θα κατέβει υποψήφιος στις επόμενες βουλευτικές εκλογές με το κόμμα "Λαϊκή Δεξιά Πατριωτική Κίνηση" στο οποίο θα είναι και επικεφαλής. Τον Ιανουάριο του 2022 ανακοινώθηκε μέσω της διαδικτυακής εκπομπής του "ΜΑΚΕΛΕΙΟΥ" η συμπόρευση του κινήματος του Στέφανου Χίου με το κόμμα δημιουργία, ξανά! και με τους Ελεύθερους Ανθρώπους κάτι που στη συνέχεια ο ίδιος διέψευσε. Τον Μάρτιο του 2022 μέσω της εκπομπής του ο Στέφανος Χίος ανακοίνωσε πως το νέο κόμμα θα ονομάζεται Εθνική Απελευθέρωση.

Εφημερίδα και εκπομπή Μακελειό
------------------------------

Το 2010 ξεκίνησε την εκπομπή "Μακελειό", η οποία άρχισε ως εκπομπή σε διάφορα τηλεοπτικά κανάλια για να εξελιχθεί τελικά σε αυτοτελή διαδικτυακή εκπομπή. Το Μακελειό πέρασε από διάφορους τηλεοπτικούς σταθμούς, όπως το Kontra (2010-2012), το Extra 3 (2012-2013) και το Zoom (2013-2014). Ωστόσο, ύστερα από διαφωνίες και συνεχή πρόστιμα που επιβλήθηκαν από το ΕΣΡ λόγω υβριστικού περιεχομένου, οδηγήθηκε αποκλειστικά σε ανεξάρτητη διαδικτυακή μετάδοση από τον ίδιο τον Χίο μέσω του Makeleio.gr και του ομώνυμου καναλιού στο YouTube. Το Μακελειό θεωρείται σκανδαλοθηρικό, με βάση τις καταγγελίες πολιτών και ρητορική ενάντια σε σκάνδαλα πολιτικών και κόμματα του κοινοβουλίου. Συχνά κατηγορείται για διάδοση ψευδών ειδήσεων. Στις 18 Ιανουαρίου 2015 εκδόθηκε και το πρώτο φύλλο της ομότιτλης εφημερίδας.

### Εισαγγελική παρέμβαση, σύλληψη και καταδίκη

Από το 2010 μέχρι και σήμερα ο Στέφανος Χίος έχει κατηγορηθεί πολλές φορές για το περιεχόμενο της εφημερίδας, καθώς και των εκπομπών του. Με συχνές αναφορές στα κόμματα του κοινοβουλίου έχει καταδικαστεί για πρωτοσέλιδα που έχει δημοσιεύσει, τα οποία πολύ συχνά προάγουν τη χρήση βίας. Επίσης, σε άλλες περιπτώσεις είχε καταδικαστεί και για συκοφαντική δυσφήμιση κατά προσώπων. Για κάποιες από τις καταδίκες του επιβλήθηκε και ποινή φυλάκισης, ενώ το 2019 υπήρξε και παρέμβαση του ανώτατου δικαστηρίου του Αρείου Πάγου.

Το 2018 κατά τη διάρκεια επίσκεψης δικαστικού επιμελητή στα γραφεία του Μακελειού, ο Στέφανος Χίος πυροβόλησε στον αέρα ως απόπειρα εκφοβισμού. Έχει υπάρξει φυγάς στο παρελθόν με σκοπό να αποφύγει τη διαδικασία αυτοφώρου.

Στις 14 Μαρτίου 2019 καταδικάστηκε για συκοφαντικά και προσβλητικά σχόλια προς τον πρόεδρο του Συνδικάτου Αυτοκινητιστών Ταξί Αττικής, Θύμιο Λυμπερόπουλο και του επιβλήθηκε πρόστιμο ύψους 15.000 Ευρώ.

### Χρυσή Αυγή και ακροδεξιές αντιλήψεις

Ο Στέφανος Χίος προσέφερε τηλεοπτικό χρόνο σε διάφορα στελέχη της Χρυσής Αυγής μετά το 2012, ενώ ο υπόλοιπος δημοσιογραφικός χώρος είχε συμφωνήσει σε καθολική καταδίκη των μελών της. Σε διάφορες εκπομπές και άρθρα του στηρίζει ανοιχτά το πραξικόπημα και τη χούντα, ενώ αναφέρεται συχνά με θετικά σχόλια σε ακροδεξιές αντιλήψεις.

### Δημόσια διαπόμπευση νικήτριας GNTM

Τον Ιανουάριο του 2019 η εφημερίδα Μακελειό προχώρησε στη κυκλοφορία πρωτοσέλιδου, στο οποίο υποστήριζε ότι βρέθηκε ερωτικό υλικό της νικήτριας της τηλεοπτικής εκπομπής Greece's Next Top Model, κάτι που αποδείχθηκε ψευδές και εν συνεχεία καταδικάστηκε από τα Ελληνικά ΜΜΕ. Συγκεκριμένα η εφημερίδα ανέφερε «Όλο το βίντεο που προκαλεί σάλο / Σόδομα και Γόμορρα στο αισχρό κι ανήθικο ριάλιτι Greece's Next Top Model της κυρίας Βίκυς Καγιά». Λίγες ημέρες μετά το δημοσίευμα, η νικήτρια Ειρήνη Καζαριάν προσέφυγε στη δικαιοσύνη κατά του Στέφανου Χίου.

### Παρεμβάσεις ΕΣΗΕΑ

Τα εξώφυλλα της εφημερίδας προκαλούν συχνά την κοινή γνώμη με το περιεχόμενο τους, ενώ η ΕΣΗΕΑ παρεμβαίνει συχνά κατά της εφημερίδας με ανακοινώσεις για τον Χίο.

Απόπειρα Δολοφονίας
-------------------

Τα ξημερώματα της 27ης Ιουλίου 2020, ο Στέφανος Χίος δέχτηκε επίθεση από άγνωστο κουκουλοφόρο ο οποίος τον πυροβόλησε 2 φορές. Ο δημοσιογράφος κατόρθωσε να αποτρέψει επιπλέον πυροβολισμούς ανοίγοντας την πόρτα του αυτοκινήτου του, κίνηση που μπλόκαρε το όπλο του δράστη. Στη συνέχεια, προσπάθησε να ακολουθήσει τον δράστη, ο οποίος πυροβόλησε ξανά, ωστόσο το όπλο είχε μπλοκάρει κατά το άνοιγμα της πόρτας. Ο Χίος επέστρεψε στο αυτοκίνητό του και κατευθύνθηκε οδικώς στο Σισμανόγλειο Νοσοκομείο και στη συνέχεια με ασθενοφόρο στο Νοσοκομείο ΚΑΤ. Η ΕΣΗΕΑ εξέδωσε ανακοίνωση καταδικάζοντας την δολοφονική επίθεση και ζητώντας από την αστυνομία να εξιχνιάσει την υπόθεση και να παραδώσει τους δράστες στη δικαιοσύνη. Η υπόθεση δεν έχει ακόμη διαλευκανθεί.

Παραπομπές
----------

1. ↑  «Makeleio». *www.makeleio.gr*. Ανακτήθηκε στις 29 Ιουλίου 2020.
2. ↑  Newsroom. «Τι έλειπε από την πολιτική ζωή της χώρας; Ο Στέφανος Χίος υποψήφιος δήμαρχος». *Documento*. Αρχειοθετήθηκε από το πρωτότυπο στις 11 Απριλίου 2019. Ανακτήθηκε στις 11 Απριλίου 2019.
3. ↑  «Το κατ' εξακολούθηση μακέλεμα της κοινωνικής και πολιτικής ζωής». *www.avgi.gr*. Ανακτήθηκε στις 11 Απριλίου 2019.
4. 1 2  «Ο Στέφανος Χίος και το «Μακελειό» της ενημέρωσης». *www.factchecker.gr*. 16 Ιουνίου 2018. Αρχειοθετήθηκε από το πρωτότυπο στις 11 Απριλίου 2019. Ανακτήθηκε στις 11 Απριλίου 2019.
5. 1 2  «Το Μακελειό της αλήθειας». *Η Εφημερίδα των Συντακτών*. Ανακτήθηκε στις 11 Απριλίου 2019.
6. ↑  Ανδρέας Ζαμπούκας. «Ποιος φταίει για τον Στέφανο Χίο». *Protagon.gr*. Αρχειοθετήθηκε από το πρωτότυπο στις 11 Απριλίου 2019. Ανακτήθηκε στις 11 Απριλίου 2019.
7. 1 2  «Λουκέτο στα «Μακελειά», «φερμουάρ» στους Χίους». *LiFO*. Ανακτήθηκε στις 11 Απριλίου 2019.
8. ↑  «Στο αυτόφωρο τριμελές πλημμελειοδικείο ο Στέφανος Χίος». *www.kathimerini.gr*. Ανακτήθηκε στις 11 Απριλίου 2019.
9. ↑  «Σε αποζημίωση 15.000 ευρώ για συκοφαντική δυσφήμιση καταδικάστηκε ο Στέφανος Χίος». *www.enikos.gr*. Ανακτήθηκε στις 11 Απριλίου 2019.
10. ↑  aixmi.gr (11 Ιανουαρίου 2018). «Καταδίκη Χίου για συκοφαντική δυσφήμηση Χατζηνικολάου». *Aixmi.gr - Ειδήσεις από την Ελλάδα και όλο τον κόσμο - Έκτακτη επικαιρότητα*. Αρχειοθετήθηκε από το πρωτότυπο στις 11 Απριλίου 2019. Ανακτήθηκε στις 11 Απριλίου 2019.
11. ↑  «Η ταπεινή συγγνώμη του Χίου». *www.avgi.gr*. Ανακτήθηκε στις 11 Απριλίου 2019.
12. 1 2  «Ο Στέφανος Χίος, το Μακελειό, η Χρυσή Αυγή και η ΕΛ.ΑΣ (pics)». *www.gazzetta.gr*. Ανακτήθηκε στις 11 Απριλίου 2019.
13. ↑  «Μέσα σ' όλα - retroDB». *www.retrodb.gr*. Ανακτήθηκε στις 29 Μαΐου 2021.
14. ↑  Στέφανος Χίος: Ιδρύει το δικό του κόμμα και κατεβαίνει στις εκλογές
15. ↑  ΩΡΑ 23:31!!! ΒΟΜΒΑ ΜΕΓΑΤΟΝΩΝ ΑΠΟ ΤΟΝ ΣΤΕΦΑΝΟ ΧΙΟ ΠΟΥ "ΑΠΟΤΕΛΕΙΩΝΕΙ" ΤΟΝ ΜΗΤΣΟΤΑΚΗ – ΤΖΗΜΕΡΟΣ ΚΑΙ ΚΙΟΥΡΤΖΙΔΗΣ ΣΥΣΤΡΑΤΕΥΟΝΤΑΙ ΜΕ ΧΙΟ – ΠΡΟΣΚΛΗΤΗΡΙΟ ΚΑΙ ΣΤΟΝ ΚΡΑΝΙΔΙΩΤΗ – "ΜΕ ΤΟΝ ΚΑΣΙΔΙΑΡΗ ΘΑ ΣΥΝΕΧΙΣΟΥΜΕ ΜΟΝΟ ΑΝ… – ΑΝΑΤΡΕΠΕΤΑΙ ΤΟ ΠΟΛΙΤΙΚΟ ΣΚΗΝΙΚΟ ΜΕ ΤΗ ΣΥΣΠΕΙΡΩΣΗ ΤΟΥ ΠΑΤΡΙΩΤΙΚΟΥ ΧΩΡΟΥ
16. ↑  Ακροδεξιό κόμμα υπό την ονομασία «Εθνική Απελευθέρωση» ίδρυσε ο Στέφανος Χίος
17. ↑  IEFIMERIDA.GR, NEWSROOM (21 Μαρτίου 2012). «Εκτός KONTRA ο Στέφανος Χίος». *iefimerida.gr*. Ανακτήθηκε στις 11 Απριλίου 2019.
18. ↑  Newsroom. «Ο Στέφανος Χίος ζήτησε δημόσια «συγγνώμη» από τον Νίκο Κοτζιά». *Documento*. Αρχειοθετήθηκε από το πρωτότυπο στις 11 Απριλίου 2019. Ανακτήθηκε στις 11 Απριλίου 2019.
19. ↑  Λαχουρή, Δήμητρα (12 Μαρτίου 2019). «"Μακελειό": Αντιδράσεων συνέχεια για το υβριστικό πρωτοσέλιδο». *ert.gr*. Αρχειοθετήθηκε από το πρωτότυπο στις 11 Απριλίου 2019. Ανακτήθηκε στις 11 Απριλίου 2019.
20. ↑  Λαχουρή, Δήμητρα (10 Μαρτίου 2019). «Πληθώρα αντιδράσεων για το υβριστικό πρωτοσέλιδο της Εφ. "ΜΑΚΕΛΕΙΟ" (video)». *ert.gr*. Αρχειοθετήθηκε από το πρωτότυπο στις 11 Απριλίου 2019. Ανακτήθηκε στις 11 Απριλίου 2019.
21. ↑  ««Συγγνώμη» του Στέφανου Χίου στον Νίκο Κοτζιά». *www.naftemporiki.gr*. 18 Σεπτεμβρίου 2018. Ανακτήθηκε στις 11 Απριλίου 2019.
22. ↑  «Στην εισαγγελέα Αρείου Πάγου η χυδαιότητα του Μακελειού». *The TOC*. 10 Μαρτίου 2019. Ανακτήθηκε στις 11 Απριλίου 2019.
23. ↑  «Πυροβολισμοί κατά δικαστικού επιμελητή στα γραφεία της εφημερίδας «Μακελειό»». *www.kathimerini.gr*. Ανακτήθηκε στις 11 Απριλίου 2019.
24. ↑  Team, ΤοΒΗΜΑ (4 Απριλίου 2018). «Ο Σ. Χίος πυροβόλησε στον αέρα για να εκφοβίσει δικαστικό επιμελητή». *Ειδήσεις - νέα - Το Βήμα Online*. Ανακτήθηκε στις 11 Απριλίου 2019.
25. ↑  «Κι όμως, ο Στέφανος Χίος είχε άδεια οπλοφορίας - Τον ψάχνουν ακόμη για το αυτόφωρο». *LiFO*. Ανακτήθηκε στις 11 Απριλίου 2019.
26. ↑  «Το εφετείο επαναβεβαίωσε την «καμπάνα» στον Στ. Χίο για την υπόθεση Λυμπερόπουλου». *Η Εφημερίδα των Συντακτών*. Ανακτήθηκε στις 12 Απριλίου 2019.
27. ↑  902.gr (13 Μαΐου 2014). «Η Χρυσή Αυγή, ο Στέφανος Χίος και η ΚΥΠ». *902.gr*. Αρχειοθετήθηκε από το πρωτότυπο στις 16 Μαΐου 2014. Ανακτήθηκε στις 11 Απριλίου 2019.
28. ↑  «Το «εγέρθητος» στη Βουλή, του Παντελή Μπουκάλα». *www.kathimerini.gr*. Ανακτήθηκε στις 11 Απριλίου 2019.
29. ↑  «Οι ρύποι του Τύπου, του Παντελή Μπουκάλα». *www.kathimerini.gr*. Ανακτήθηκε στις 11 Απριλίου 2019.
30. ↑  «Μακελειό με... μηνύσεις υπουργών και κυνηγητό από την ΕΛ.ΑΣ». *Alfavita* (στα Αγγλικά). Ανακτήθηκε στις 11 Απριλίου 2019.
31. ↑  Αστερόπη Λαζαρίδου. «Η Καζαριάν, το «ροζ βίντεο» και οι μαύροι haters». *Protagon.gr*. Αρχειοθετήθηκε από το πρωτότυπο στις 11 Απριλίου 2019. Ανακτήθηκε στις 11 Απριλίου 2019.
32. ↑  «Η Ειρήνη Καζαριάν στη Δικαιοσύνη κατά του «Μακελειού» που την εμπλέκει με ροζ βίντεο». *www.nooz.gr*. 4 Ιανουαρίου 2019. Αρχειοθετήθηκε από το πρωτότυπο στις 11 Απριλίου 2019. Ανακτήθηκε στις 11 Απριλίου 2019.
33. ↑  Newsroom. «Στο Πειθαρχικό της ΕΣΗΕΑ το χθεσινό εμετικό πρωτοσέλιδο της εφημερίδας «Μακελειό»». *Documento*. Αρχειοθετήθηκε από το πρωτότυπο στις 11 Απριλίου 2019. Ανακτήθηκε στις 11 Απριλίου 2019.
34. ↑  Team, ΤοΒΗΜΑ (10 Μαρτίου 2019). «Αντιδράσεις για το χυδαίο πρωτοσέλιδο της εφημερίδας «Μακελειό»». *Ειδήσεις - νέα - Το Βήμα Online*. Ανακτήθηκε στις 11 Απριλίου 2019.
35. ↑  «Απόπειρα δολοφονίας κατά του Στέφανου Χίου». *www.kathimerini.gr*. Ανακτήθηκε στις 29 Ιουλίου 2020.
36. ↑  «Αποκάλυψη Alpha: Αιμόφυρτος ακολούθησε τον ένοπλο ο Στέφανος Χίος (29/7/20)». *Alpha*. Alpha. 29 Ιουλίου 2020. Αρχειοθετήθηκε από το πρωτότυπο στις 19 Σεπτεμβρίου 2020. Ανακτήθηκε στις 29 Ιουλίου 2020. CS1 maint: Unfit url (link)
37. ↑  «Ανακοίνωση της ΕΣΗΕΑ για τη δολοφονική επίθεση κατά του Στέφανου Χίου». *In.gr*. 28 Ιουλίου 2020. Αρχειοθετήθηκε από το πρωτότυπο στις 1 Οκτωβρίου 2020. Ανακτήθηκε στις 28 Ιουλίου 2020. CS1 maint: Unfit url (link)
38. ↑  «Ήθελαν να δολοφονήσουν τον Στέφανο Χίο - Που στρέφονται οι έρευνες». *HuffPost Greece*. 27 Ιουλίου 2020. Ανακτήθηκε στις 28 Ιουλίου 2020.